Értékelés – labdarúgás II.

Utánpótlás

Négy őszi bajnoki cím: az elmúlt évekhez hasonlóan idén is kiemelkedően teljesített a Tatai AC labdarúgó szakosztályának utánpótlása. Csákány József szakosztályvezető bízik a sikeres folytatásban, amelyre a tehetséges és sikerre éhes sportolók mellett a felkészült és elhivatott szakembergárda jelenheti a garanciát.

Tatai AC: - Női vonalon U19-es, U17-es és U15-ös, míg a fiúknál U14-es csapatunk őszi bajnok lett, mit emelnél ki velük kapcsolatban?  
Csákány József szakosztályvezető: - Női labdarúgóink Schäffer Péter vezetésével erőn felül teljesítettek az őszi szezonban és hatalmas sikerként könyvelhettük el mindhárom megyei bajnoki sorozatban elért őszi elsőségüket. A jelenlegi keret magja már jó ideje együtt van, így az elmúlt szezonban U17 és U19 korosztályokban begyűjtött arany, ill. ezüstérmet követően bízhattunk a hasonló eredményes folytatásban. Nem is kellett csalódnunk, hiszen lányaink kitettek magukért és mindkét említett korosztályban veretlenül vezetik a bajnokságot.

Az viszont már számunkra is kellemes meglepetés, hogy a néhány hónappal ezelőtt elindított legfiatalabb, U15-ös korosztályunk is az élről várhatja a tavaszi folytatást. Tehetséges ifjú hölgyek alkotják csapatainkat egy nagyszerű szakember irányítása mellett és ez a kombináció jókor, jó időben és helyen talált egymásra, ami ontja magából a szép eredményeket, így nagyon bízom a hasonlóan sikeres tavaszi folytatásban.

A Schweininger Ferenc edző által vezetett U14-es fiú csapatunk címvédőként vágott neki az idei sorozatnak és bár a csapat teljesen átalakult, megfiatalodott, ez az eredményességen mit sem változtatott és nagyon sok örömet szerzett nekünk az elmúlt hónapokban. Tovább emeli őszi bajnoki címünk értékét, hogy a játékosok többsége még U13-as korosztályú labdarúgó, ennek ellenére a 10 győzelemmel megvívott mérkőzés mellett a csupán csak egy vereség a mérleg. Ez több mint nagyszerű szereplés, így szép reményekkel várhatjuk a tavaszi folytatást.

- A többi utánpótlás korosztály hogyan szerepelt?  
- A Wéber Roland által vezetett U19-es csapatunk szinte teljesen átalakult a felnőtt kerethez csatlakozó játékosok, valamint az elmúlt szezonban U16 korosztályban ezüstérmet szerző keret felkerülésével. Az elmúlt években sikert sikerre halmozó ifjúsági csapatunk így új alapokra helyezve célkitűzéseit vágott neki a bajnokságnak és egy-két gyengébb mérkőzéstől eltekintve hozta is a tőle várt eredményt. Csapatunk jelenleg csak rosszabb gólkülönbsége miatt szorult le a dobogóról, de az együttes valós tudását ismerve a bajnokság végére elvárás az első három hely valamelyike.

A Kisék Szabolcs irányította U16-os csapatunk és annak minden tagja dicséretet érdemel az őszi szezonban mutatott kitartásáért és alázatáért! A nyáron több meghatározó játékost is elveszítettünk, így a szűkös létszámú keret miatt nem is lehetett más célunk, mint a tisztes helytállás. Ennek tökéletesen meg is feleltek fiataljaink, a csapat jelenlegi 6. helyezése jó alap lehet a folytatásra.

Bozsik korosztályos csapataink (U7, U9, U11, U13) rendre a legnagyobb létszámmal vettek részt a részükre kiírt egyesületi programokon, ahol nagyszerű sikereket értek el köszönhetően a Gazda-Pusztai Zsolt, Willi Attila, Hartmann Péter, Wéber Roland, Zuggó János és Ligacs Béla összetételű szakmai csapatnak, akik hétről hétre igyekeznek megszerettetni a mozgást és megtanítani labdarúgópalántáinknak a sportág alapjait.

- Infrastruktúra terén várható változás a tavaszi szezonra.  
- Az őszi szezon során már hivatalosan is birtokba vehettük új sportöltözőnket, így utánpótlásvonalon több hazai bajnoki mérkőzésünkre is már itt készülhettünk. Tavasszal szeretnénk, ha a hazai mérkőzéseit eddig az edzőtáborban rendező U19 és felnőtt csapatunk is hazatérne, és új otthonunkban vívhatná meg bajnoki mérkőzéseit. A rendezés feltételeknek 90%-ban meg is felelünk, de környezetünk komfortosabbá tételében még lesz mit tenni a következő hetekben, hogy az egyesület nevéhez méltó körülmények között fogadhassuk ellenfeleinket!

Magam és minden kollégám nevében szeretném megköszönni szurkolóink és támogatóink egész éves bizalmát és segítségét. Az új esztendőben is számítunk mindenki támogatására!

TAC sikerekben gazdag, boldog új évet kívánunk mindenkinek!

Hajrá Tata! Hajrá TAC!